9
Jesús ja deja padha saisiametana
1 Da su beju Jesús pia eti jude su epuhu je, piada deja padha batana. Tueda deja padha bataji puana. 2 Discípulo cuana ja Jesús uja quisabatana:
—Ebuetsuaji, ¿jucuaja su da tueda deja daja padha bataji puana? ¿Ahua tusa tata detse sa jucha jepuiti, ahua tusa jucha quitaita jepuiti?
3 Jesús ja jeutsutana huecuana:
—Aimue ai sa jucha jepuiti tueda padha bataji puana mahue. Daja bataji puana yama cristiano cuana Diusu tucheda ebameti puji. 4 Beju ema ye mundo su yani tupu, Diusu sa ai tsada cuana quema a taji yani. Tiempo epusiu da aimue ema yani mahue puji. 5 Ema da hueda nime, ye mundo su ema yani tupu.
6 Jesús daja mimipe putsu, yahua su quituatana. Equedi neje rutu chidi susiatana. Tueda rutu ichatana padha sa etua bia su. 7 Da su uja cuatsasiatana deja padha:
—Jarucuatitique Siloé banime yahui rara su.
(Tueda ebani Siloé, “Beitujiji”, epuani.) Da su beju deja padha putiana. Erucuatiani cama beju, jabatiana. Tusa ete su saida jasiapatibana. 8 Pamapa tu shanapaji cristiano cuana ja ba putsu, uja jaquisabatitana huecuana:
—¿Aimue jia maida ye deja padha chipilu bajataina mahue?
9 Da su piada piada cuana ja jeutsutana uja:
—Ehe, tueda quitaita da.
Beju pia cuana ja mu jeutsutana uja:
—Aimue tueda mahue. Beju daja quitaita mu da.
Da su deja saisijiji ja jeutsutana huecuana:
—Enei hue, ema da tueda quitaita.
10 Da su beju quisabatana deja huecuana uja:
—¿Cuaja ni mida jiahue ebatiani?
11 Deja ja jeutsutana huecuana:
—Tueda deja Jesús banime ja rutu chidi a putsu, quema etua bia su ichatana. Daja a putsu, ema, “Jarucuatique Siloé banime yahui rara su”, cuatsasiatana. Da su ema putiana erucuati puji. Dapia erucuatiani cama, beju ema jabatiana.
12 Da su beju quisabatana huecuana neicha:
—¿Juque da tueda deja?
Da su deja ja uja jeutsutana huecuana:
—Bue mahue ema. ¿Juque jia?
Fariseo cuana ja deja saisijiji quisabatana
13 Da su beju deja saisijiji dusutana huecuana fariseo cuana peje su. 14 Jesús ja janahua tsine su deja saisiametana putsu, fariseo cuana ja deja jubida quisabaja atana tuahueda pamapa butsepi paquisata huecuana puji. 15 Da su fariseo cuana ja quisabape putsu, deja ja uja jeutsutana huecuana:
—Tuahueda rutu chidi ichatana quema etua bia su. Da su ema jarucuatiana. Beju jiahue ema saida ebatiani.
16 Piada piada fariseo cuana uja putana:
—Ye aji deja mu aimue Diusu peje jenetia mahue, tuahueda janahua tsine aimue eiyubatani mahue putsu.
Pia fariseo cuana di uja putana:
—Aimue Jesús deja juchaji mahue, ai nimetiuda saida cuana bahui yatani putsu.
Beju daja hue tuneda cama jacuicuinatitana. 17 Da su neicha deja quisabatana huecuana:
—¿Cuaja ni mida epuani tueda deja Jesús jepuiti?
Da su deja ja jeutsutana huecuana uja:
—Tueda mu da Diusu sa profeta yama epibainia.
18 Beju fariseo cuana aimue jei putana mahue tueda deja padha puina. Da putsu, deja sa tata detse jetitana huecuana. 19 Cuinati putsu, fariseo cuana ja quisabatana tse.
—¿A da ye deja metse sa ebacua? ¿A da ene quita tueda padha bataji puana? ¿Cuaja ni da, da su jiahue beju tueda ebatiani?
20 Beju deja sa tata detse ja jeutsutana huecuana:
—Ye deja da etseju sa ebacua padha bataji puana beju etseju eshanapainia. 21 Bue mahue etseju cuaja jabatime pujiji. Bue mahue etseju aiya tueda saisiametana. Mequisabaque tueda. Tuahueda micuana quisata cua, beju deja putsu. Tueda quitaita beju bahue cuaja saisime pujiji.
22 Tata detse ja daja jeutsutana fariseo cuana, ebia su iyubatana tse putsu. Quebata da, “Jesús da Diusu sa Jabeituti Deja”, epu su, fariseo cuana ja jadhitati jude ete su aimue panubi yata mahue. 23 Da putsu, daja jeutsutana tse, ebia su iyubatana tse putsu.
24 Da su fariseo cuana ja neicha deja saisijiji ihua putsu, uja atana huecuana:
—Diusu butse su neicha pamapa butsepi quisaque ecuanaju. Bahue ecuanaju Diusu ja mi saisiametana. Tueda bahui mique diusulupai a taji. Aimue tueda deja Jesús ja mi saisiameta cua mahue, juchaji putsu.
25 Da su deja ja jeutsutana huecuana:
—Ema bue mahue ahua tueda juchaji, ahua mahue. Ema padha puina biame, jiahue beju ema ebatiani. Tueda quitaita bahui beju ema bahue.
26 Da su neicha quisabatana huecuana uja:
—¿Cuaja ni mida atana mi ebati puji?
27 Da su deja ja jeutsutana huecuana:
—Beju yama micuana quisaitia beju. Mue micuaneda ema jei a. ¿Ai puji ni da ema neicha quisa pu cua? ¿Da su mu jia micuaneda di Jesús buqueja?
28 Beju deja ja daja jeutsu putsu, fariseo cuana ja uja madhabapirutana:
—Miada tueda deja Jesús ebuqueinia. Ecuanaju mu Moisés chenu sa jacuatsasiati cuana bahui yainia. 29 Ecuanaju bahue eni Diusu ja Moisés chenu mitsutaidha. Tueda deja Jesús mue ecuanaju shanapa que jenetia jia. ¿Aiya jia da tueda huaratiatana? Mue ecuanaju shanapa.
30 Da su deja ja jeutsutana huecuana:
—¿Cuaja ni da pu cua? Tuahueda ema tuaji atana biame, micuaneda bue mahue aiya jia tueda huaratiatana. 31 Bahue eni ecuaneda aimue Diusu ja juchaji cuana eid'abatani mahue. Tusa ai tsada aji cuana bahui da eid'abatani. Pamapa tu eiyubatani cuana eid'abatani. 32 Quetsunu su biame ecuaneda id'aba bue mahue aiya deja padha bataji pujiji tuaji yametani. 33 Ahua ye deja Jesús da Diusu peje jenetia mahue su, ¿cuaja ni da tuahueda tueda nimetiuda aida cuana ata cua?
34 Da su uja jeutsutana huecuana:
—Mida jucha neje bataji puana putsu, aimue miqueda puji ecuanaju buetsua taji mahue.
Da su fariseo cuana ja cuatsasiatana judío cuana sa jadhitati jude ete su deja panubi mahue.
35 Beju Jesús ja fariseo cuana ja deja padha saisijiji daja atana shanapatana. Da su deja neje neicha jatsuti putsu, uja quisabatana:
—¿A mi jei epuani Diusu sa Jabeituti Deja peje su?
36 Da su deja ja jeutsutana uja:
—Ebuetsuaji, aimue yama tueda shanapa. Quisaque ema aidhe ni da tueda ema tu peje su jei epu puji.
37 Jesús ja deja jeutsutana:
—Beju da tueda miada ebainia. Tu neje mida quisaquisa epuani. Ema da beju.
38 Da su deja Jesús butse su tururu putsu, uja atana:
—Echua Puji, jei ema mi peje su epuani.
39 Da su beju Jesús puana:
—Ema ye mundo su pueana Diusu sa ai tsada cuana ya puji, Diusu eshanapatani mahue cuana Diusu eshanapame puji, daja huecha Diusu eshanapainia epudhaatani cuana Diusu eshanapata mahue huecuana puji.
40 Da su beju dapia netitaina fariseo cuana tusa mimi id'aba putsu, uja quisabatana Jesús:
—¿Ai ecuanaju Diusu sa puji padha bata?
41 Jesús ja jeutsutana huecuana:
—Ahua micuaneda Diusu mue shanapa a cua su, aimue micuaneda juchaji pu cua mahue. Beju micuaneda mu da juchaji, micuaneda, “Ecuanaju Diusu eshanapainia”, epuani putsu.