21
Jesús da mesa siete discípulo cuana peje su jabametiana
1 Pia tsine Jesús neicha jabametiana mesa discípulo cuana peje su Tiberias bai maje su. 2 Dapia anitaina:
Simón Pedro.
Tomás. Tusa esitu ebani da Pere.
Natanael. Tueda da Caná yahua jenetia Galilea yahua su.
Zebedeo sa ebacua detse.
Pia Jesús sa discípulo detse di.
Tueda siete discípulo cuana dapia bai maje su anitaina. 3 Da su beju Pedro ja atana huecuana uja:
—Ema da esia epu.
Da su uja atana huecuana:
—Ecuanaju di mi neje eputi.
Beju canoa aida su nubitana huecuana esia epu puji. Tueda dhidha su mu mue ai se biame jemi atana huecuana. 4 Beju ehuenani su, Jesús bai maje su bataji puana. Discípulo cuana ja tueda mue shanapa atana. 5 Da su Jesús ja tsiatsia neje uja atana huecuana:
—Tata cuana, ¿a da mue micuaneda se jemi aja?
Beju jeutsutana huecuana:
—Ai mahue.
6 Da su Jesús ja atana huecuana:
—Mesiaque tarrafa canoa bai eni bene su. Dapia micuaneda ejemi.
Beju daja atana huecuana. Daja a putsu, tarrafa cuaja riretsua taji mahue batana huecuana, dueji se cuana nubiana putsu. 7 Da su Jesús ja ibuneda bataina discípulo ja Pedro uja atana:
—¡Tueda da Echua Puji!
Beju Pedro mudumudusaina ebia jud'uji mahue. Tueda mimi id'aba putsu, tipeida jajud'utiana. Ena su beju tenatiana Jesús peje su betsa neje ecuinati puji. Canoa da cien metro uquedame bai maje jenetia saina. 8 Pia discípulo cuana mu emaje su cuinatana canoa neje. Tarrafa se neje sejeajiji riretana huecuana. 9 Emaje su cuinati putsu, cuati tid'e batana huecuana. Etid'e bia su se esa batana huecuana. Pan di anina. 10 Da su Jesús ja atana huecuana:
—Jiahue quita jemitia se cuana quejucua meduseque.
11 Da su Simón Pedro canoa aida su nubitiana. Tarrafa se aida cuana neje sejeajiji murida su riretsuatana. Beju cien pishica tunca quimisha ejaitiana se cuana tarrafa su badeina. Dajucua se cuana biame, mue jad'iuti tarrafa. 12 Da su Jesús ja atana huecuana:
—Mepueque ediadia puji.
Beju aimue tuneda quebata ja biame, “¿Aidhe da mida?” Jesús quisabatana mahue, tueda da Echua Puji shanapaenitana huecuana putsu. 13 Da su Jesús ja pan, se ina putsu, berereatiatana huecuana.
14 Da neje su beju quimisha nuati Jesús bataji puana discípulo cuana peje su.
Jesús da Simón Pedro neje jamitsutiana
15 Diadiape putsu, Jesús ja Simón Pedro uja quisabatana:
—Simón, Jonás sa ebacua, ¿a da miada ema ye cuana ebia su ibuneda ebainia?
Pedro ja tueda jeutsutana:
—Ehe, Echua Puji, mida bahue yama mi ibuneda ebainia.
Jesús ja tueda cuatsasiatana:
—Da su quema jabuetsuati cuana ema peje su jei eputani eichacua cuana buetsuaque. Quinachidique huecuana, cuaja huisha quinaji ja mesa huisha cuana equinatani nime.
16 Neicha beta nuati puji Jesús ja Pedro quisabatana uja:
—Simón, Jonás sa ebacua, ¿a da miada ema ibuneda ebainia?
Pedro ja tueda jeutsutana:
—Ehe, Echua Puji, mida bahue yama mi ibuneda ebainia.
Jesús ja tueda cuatsasiatana:
—Da su quema jabuetsuati cuana ema peje su jei eputani cuana buetsuaque.
17 Neicha quimisha nuati puji beju Jesús ja Pedro quisabatana uja:
—Simón, Jonás sa ebacua, ¿a da miada ema ibuneda ebainia?
Beju Pedro nimepupad'iana, Jesús ja tueda daja quimisha nuati quisabatana putsu. Da su uja jeutsutana Jesús:
—Echua Puji, mida pamapa bahue. Yama mi ibuneda ebainia mida bahue.
Jesús ja tueda cuatsasiatana:
—Da su quema jabuetsuati cuana ema peje su jei eputani cuana buetsuaque. 18 Ene putsu, yama mi butsepi equisainia, mida edeahue quita su, mi mehua quepia mi putija su putina. Beju mida edhi epu su, mique ebai epirarata pia cuana ja mi erisi puji. Edusuta huecuana mi quepia mi putija mahue su.
19 Da mimi neje Jesús ja Pedro quisatana cuaja tu jepuiti manume epu. Manu putsu, Pedro ja Diusu tucheda cristiano cuana ebameta. Da su beju Jesús ja Pedro atana uja:
—Tije ema aque.
Cuaja Pedro manume epu Jesús ja quisatana
20 Da su beju Pedro Jesús neje yaseniuneti tupu, tueda jababarereatiana. Jesús ja ibuneda bataina discípulo batana tuatse tije epusiu. (Tueda discípulo Jesús sa etsedu su japahuatiana, pascua tsine jana diatana huecuana su. Tuahueda uja Jesús quisabatana pascua tsine su: “Echua Puji, ¿quebata ecuanaju mi emenajatia?”) 21 Beju Pedro ja tueda discípulo ba putsu, uja Jesús quisabatana:
—Echua Puji, ¿cuaja ni da tueda manume epu?
22 Da su Jesús ja Pedro jeutsutana:
—Ahua quema tsada su, tueda eid'e papu ema esiapati teje, mue miqueda mu ai biame a taji. Tije hue ema aque.
23 Da hora jenetia edue cama jaquisatitana tueda discípulo aimue emanu mahue. Daja pibatana huecuana biame, Jesús ja aimue daja Pedro atana mahue pia discípulo jepuiti.
24 Beju ema da tueda discípulo. Ema da Juan. Butsepi yama tueda ai cuana yama edereinia.
25 Pia dueji ai cuana Jesús ja atana. Ahua tueda ai cuana derepe cua su, ye mundo tupu mahue pu cua ebia su quirica cuana eichaseta puji. Daja papu.