18
Jesús risijiji dusutana huecuana
(Mateo 26.47-56; Marcos 14.43-50; Lucas 22.47-53)
1 Jesús daja mimipe putsu, mesa discípulo cuana neje Cedrón ena muri banime chu maje putiana. Dapia chujemame olivo equi eti jude anina. Jesús tueda eti jude su nubiana discípulo cuana neje. 2 Beju Judas ja di tueda eti jude shanapataina, dapia Jesús discípulo cuana neje jadhitatina putsu. 3 Da su beju Judas di dapia cuinatiana jucuada templo sa soldado cuana neje. Fariseo, sacerdote huaraji aida cuana ja beitutana huecuana Jesús eina puji. Tueda soldado cuana beju metseji, huedaji cama putana. 4 Jesús mu pamapa cuaja epu ai cuana bahue puina. Da su tuahueda quisabatana huecuana uja:
—¿Aidhe da micuaneda echacuinia?
5 Tuneda jeutsutana:
—Jesús Nazaret ejude jenetia ecuanaju echacuinia.
Da su Jesús ja jeutsutana huecuana:
—Beju ema da.
Judas di soldado cuana neje netiana. 6 Jesús, “Beju ema da”, puana su, yahua su bishi je dajaja putana huecuana. 7 Da su Jesús ja neicha quisabatana huecuana:
—¿Aidhe da micuaneda echacuinia?
Beju neicha jeutsutana huecuana:
—Jesús Nazaret ejude jenetia ecuanaju echacuinia.
8 Da su Jesús ja uja atana huecuana:
—Beju yama micuana, “Ema da”, aitia. Ye quema ebuqueji cuana beju paputitayu, ema bahui micuaneda echacuinia putsu.
9 (Daja puana, cuaja equene Jesús ja Tata Diusu atana batame: “Mue quebata biame taitana miada ema peje su jei eputani tiana cuana jenetia.”) Da su aimue soldado cuana ja discípulo cuana inatana mahue.
10 Beju Simón Pedro ja mesa espada jemicuinatana. Piada deja sa eid'aja bai eni bene siquijusiatana. Tueda deja Malco banime puina. Tueda da sacerdote cuana sa echua puji sa emebajaji puina. 11 Da su Jesús ja Pedro uja d'ayatana:
—Biuyuque mique espada, Tata Diusu sa tsada ema padusuta huecuana puji putsu.
Jesús da sacerdote sa echua puji butse su netianana
(Mateo 26.57-58; Marcos 14.53-54; Lucas 22.54)
12 Da su beju soldado cuana ja Jesús ina putsu, risitana huecuana. 13 Anás sa ete su dusutana huecuana. Anás da Caifás sa ehuane sa tata puina. Caifás da sacerdote cuana sa echua puji puina tueda mara puji. 14 Equene Caifás ja judío cuana uja atana: “Ebia su saida tueda deja Jesús pamanu ecuaneda emanu mahue puji.”
Pedro, “Yama mue Jesús shanapa”, puana
(Mateo 26.69-70; Marcos 14.66-68; Lucas 22.55-57)
15 Beju Simón Pedro, pia discípulo neje Jesús tije putiana Anás sa ete teje. Tueda pia discípulo ete etseque su taraca dume su nubiana. Da dume su Jesús quinataina huecuana. Tueda discípulo ja sacerdote sa echua puji shanapataina putsu, taraca etsequeini quinaji epuneje ja d'eji tiatana tu panubi puji. 16 Pedro ja mu mue sacerdote sa echua puji shanapa atana putsu, taraca etsequeini quinaji epuneje ja aimue d'eji tiatana mahue tu panubi puji. Da su beju Pedro taraca etseque su netitiana. Da su tueda pia discípulo ja taraca etsequeini quinaji epuneje bajatana Pedro panubi puji. Da su Pedro nubiametana. 17 Pedro enubiani cama, etsequeini quinaji epuneje ja tueda quisabatana uja:
—¿Aimue jia maida mida tueda deja sa piada ebuqueji mahue?
Da su Pedro ja jeutsutana:
—Aimue ema mahue.
18 Beju huinada putsu, soldado, emebajaji cuana ja cuati turutana. Pamapa su cuati naja su jayutitanetina. Pedro di dapia cuati naja su tuna neje jayutinetina.
Anás ja Jesús quisabatana
(Mateo 26.59-66; Marcos 14.55-64; Lucas 22.66-71)
19 Beju Pedro cuati naja su eyutineti cama, Anás ja Jesús quisabapirutana tusa discípulo cuana, jabuetsuati cuana jepuiti. 20 Da su Jesús ja uja jeutsutana Anás:
—Beju yama pamapa cristiano cuana butse su bata saida buetsuana jadhitati ete jude cuana, templo su. Mue yama rubuajiji aidhe biame buetsua. 21 ¿Ai puji miada ema equisabainia? Quisabatique ema id'abaji cuana. Tuneda quisataque cuaja yama buetsuame ana cuana. Beju tuneda bahue.
22 Jesús beju daja mimiana su, pia templo sa soldado dapia eneti ja buahuapatsitana. Tuahueda Jesús uja atana:
—Be daja jeutsuji sacerdote cuana sa echua puji aida.
23 Da su Jesús ja jeutsutana:
—Ahua ema madhada hue mimitia su, da su quisaque ema ai madhada ema puitia. Ahua ema madhada mahue mimitia su, ¿ai puji ni da miada ema buahuapatsitia?
24 Da su Anás ja Jesús risijiji dusuametana sacerdote cuana sa echua puji aida Caifás peje su.
Neicha Pedro, “Yama mue Jesús shanapa”, puana
(Mateo 26.71-75; Marcos 14.69-72; Lucas 22.58-62)
25 Daja Jesús equisabatani huecuana cama, Pedro cuati naja su jayutinetina. Beju tu naja su netiji cuana ja quisabatana:
—¿Aimue jia maida mida tueda deja sa ebuqueji mahue?
Da su Pedro ja jeutsutana uja:
—¡Mahue! Aimue ema mahue.
26 Beju pia sacerdote cuana sa echua puji sa emebajaji dapia netina. Mesa edue puji puina Pedro ja id'aja siquijusiatana. Tuahueda Pedro quisabatana:
—¿Aimue jia maida yama mida Jesús neje bana olivo equi eti jude su mahue?
27 Da su Pedro ja neicha jeutsutana:
—¡Mahue!
Da hora su quitaita beju huaripa deja queiana.
Jesús huaraji aida Pilato butse su netiana
(Mateo 27.1-2, 11-14; Marcos 15.1-5; Lucas 23.1-5)
28 Da su beju Caifás sa ete jenetia cuinati putsu, Jesús dusutana huecuana huaraji aida Pilato sa ete aida su. Beju ehuenani puina. Tueda judío cuana da extranjero judío mahue romano sa ete su mue nubi putana. Ahua judío mahue cuana sa ai cuana ed'apabata huecuana su, aimue pascua tsine bata cua huecuana mahue. Da putsu, mue nubi putana huecuana romano huaraji aida Pilato sa ete su. 29 Pilato hue tuna peje su cuinanana tuna equisa puji. Tuahueda uja quisabatana huecuana:
—¿Ai jepuiti ni micuaneda ye deja etuaquisainia?
30 Da su jeutsutana huecuana:
—Ye deja ja aimue ecuanaju sa tata chenu cuana sa jacuatsasiati cuana yatani mahue. Da putsu, ecuanaju mi peje su duseitia.
31 Pilato ja atana huecuana:
—Medusuque hue tueda. Mematsetique tueda, cuaja micuana sa jacuatsasiati epuani batame.
Da su judío cuana sa ehuidusuji cuana ja jeutsutana Pilato:
—Ecuanaju sa mu aidhe biame cuaja manuame taji mahue, miqueda bahui tueda jacuatsasiati cuana a taji putsu.
32 (Daja equene Jesús puana extranjero judío mahue cuana ja tueda emanuameta jepuiti.)
33 Da su Pilato mesa ete aida su neicha nubitiyu putsu, Jesús ihuatana. Beju uja quisabatana:
—¿A da mida judío cuana sa echua puji?
34 Jesús ja uja jeutsutana:
—¿A da ene mida bahue puja? ¿Ahua miada ema daja equisabainia, pia cuana ja mi ema jepuiti quisataitia putsu?
35 Pilato ja Jesús jeutsutana:
—¿Ai ema judío deja bata? Sacerdote huaraji aida cuana ja quitaita mi ema peje su dusetaitia. Beju, ¿ai madhada miada ana? Quisaque ema.
36 Da su Jesús ja Pilato jeutsutana uja:
—Aimue ema ye mundo su ecuatsasiatiani mahue. Ahua ye mundo su ema jacuatsasiati cua su, quema ebuqueji cuana tuna neje jaichetita cua aimue ema painata huecuana mahue puji. Beju aimue daja puana mahue, ema ye mundo su aimue ecuatsasiatiani mahue putsu.
37 Da su Pilato ja Jesús quisabatana:
—¿Da su jia mida echua puji?
Jesús ja tueda jeutsutana:
—Ehe, ema da cuaja mi epuani nime. Da puji ema bataji puana. Ema ye mundo su pueana mimi ene quita, butsepi cristiano cuana equisa puji. Beju pamapa mimi ene quita, butsepi id'abaji cuana bahui ema tije yata.
38 Da su Pilato ja uja Jesús quisabatana:
—¿Ai ene quita, butsepi mimi yani bata?
Jesús matsetana huecuana emanu puji
(Mateo 27.15-31; Marcos 15.6-20; Lucas 23.13-25)
Pilato daja quisabape putsu, cuinanatiana etseque su judío ehuidusuji cuana neje emitsuti puji. Uja atana huecuana:
—Ye deja da jucha mahue yama ebainia. 39 Pamapa pascua tsine su piada terijiji mesia bahue ecuanaju. Da su yama ye judío cuana sa echua puji Jesús emesia. ¿Jucuaja ni da micuaneseda piba?
40 Da su jubida neje Pilato uja biatsiatsiatana huecuana:
—¡Be tueda deja mesiaji! ¡Barrabás bahui mesiaque!
Tueda Barrabás da tsi puji puina.