8
Epuna chuamadhada
1 Da su beju Jesús da murucu aida Olivo banime su putiana. Dapia anidhidhana. 2 Beju pia huenati su templo su jasiapatiana. Pamapa cristiano cuana tu peje su janariatiana. Jesús aniute putsu, buetsuapirutana huecuana. 3 Da su beju Moisés chenu sa jacuatsasiati buetsuaji, fariseo cuana Jesús yani su putitana. Epuna chuamadhada Jesús peje su dusetana huecuana. Tueda epuna pia deja neje biatejetana huecuana. 4 Beju dapia cristiano cuana duju su epuna netia putsu, Jesús uja atana huecuana:
—Ebuetsuaji, ye epuna da ecuanaju biatejeitia pia deja neje. 5 Tueda ecuanaju tumu neje chuatara taji yainia, daja Moisés chenu sa jacuatsasiati epuani putsu. Beju, ¿cuaja ni mida epibatiani?
6 Daja Jesús quisabatana huecuana, ahua madhada hue ejeutsuti Moisés chenu sa jacuatsasiati jepuiti eba puji. Da su Jesús tud'isana. Tusa emehuituji neje yahua su derepirutana. 7 Beju tuneda daja hue quisabainiame atana putsu, Jesús netianana. Uja atana huecuana:
—Quebata micuaneda jucha mahue, tuahueda epuna tumu neje pachuatarapiruta.
8 Daja mimipe putsu, neicha tud'isana. Yahua su daja hue dereiniame atana. 9 Da su bezu piada putiyu putana huecuana. Edhi cuana equene piada putiyu putana. Da su pamapa pia cuana tije pupetitaibana. Jesús da epuna neje bahui anitiana. 10 Da su Jesús netiana putsu, epuna eneti tu mehua batana. Tuahueda epuna quisabatana uja:
—Epuna, ¿juque da mi tuaquisaji cuana? ¿A mida aiya biame mue matse?
11 Epuna ja jeutsutana uja:
—Ehe, Echua Puji, ai mahue.
Da su Jesús ja epuna atana:
—Da su aimue yama biame mi ematse mahue. Puchiditiyuque. Be jucha puichaji beju.
Jesús da hueda nime
12 Daja hue neicha Jesús ja cristiano cuana quisainiame atana uja:
—Ema da hueda nime. Yama micuana Diusu sa jabuetsuati cuana ebuetsuainia saida, butsepi micuana edusuti puji. Quebata quema jabuetsuati cuana su epuniuneti su, tueda da hueda su epuniuneti cristiano nime. Aimue apuda su epuniuneti cristiano nime mahue. Tueda da beju nimeeichacua.
13 Da su fariseo cuana ja Jesús uja atana:
—Mida mi mehua equisanetiacuinatiani. Da putsu, mique mimi aimue chujeji mahue.
14 Jesús ja jeutsutana huecuana:
—Ema quema puji saida equisanetiacuinatiani biame, quema mimi cuana beju chujeji, ema bahue que jenetia ema pueana, quepia ema epuhu putsu. Micuaneda mu bue mahue que jenetia ema pueana, quepia ema eputi. 15 Micuaneda ema juzgaja yainia, butsepi shanapaji mahue biame. Yama mu beju aimue jiahue micuana ejuzgainia mahue. 16 Ahua jiahue yama juzga a cua su mu, beju butsepi yama micuana ejuzga, quema Tata ema beituji ja di ema neje micuana ejuzgata putsu. 17 Ahua beta jatuaquisatiji detse tupupai equisanetiacuinati su, jei a taji. Daja derejiji Moisés chenu sa jacuatsasiati quirica su. 18 Jade. Ema quema puji saida equisanetiacuinatiani. Quema Tata ema beituji ja di quema puji saida equisanetiacuinatiani. Da su etseju tupupai equisanetiacuinatiani.
19 Da su Jesús quisabatana huecuana uja:
—¿Quepia mique tata?
Jesús ja jeutsutana huecuana:
—Micuaneda aimue ema shanapa. Daja huecha quema Tata di aimue shanapa. Ahua micuaneda ema shanapa cua su, quema Tata di detse micuaneda shanapa cua.
20 Daja mimiana Jesús, templo su ebuetsua epuneti je. Beju tueda netina chipilu irutsuaji emeji cuana naja su. Mue aiya biame tueda ina atana, tusa ina hora beju cuinaji mahue putsu.
21 Neicha Jesús ja ehuidusuji, fariseo cuana uja quisatana:
—Beju ema eputiyu. Quepia ema eputi aimue micuaneda puti cua mahue, micuaneda micuana sa jucha cuana neje emanueni putsu. Micuaneda ema echacu biame, aimue ema eteje mahue.
22 Da su tuneda cama jaquisabatitana huecuana:
—¿Jucuaja su jia da ecuaneda aimue puti cua mahue quepia tu eputi su? ¿Cuaja jia, a da emanuameti?
23 Jesús ja atana huecuana:
—Micuaneda ye yahua sa puji. Ema mu cielo sa puji. 24 Da putsu, yama micuana butsepi equisainia, micuana sa jucha cuana neje beju emanueni, ahua aimue micuaneda ema peje su jei epu mahue su.
25 Da su Jesús quisabatana huecuana:
—¿Aidhe da mida?
Jesús ja jeutsutana huecuana:
—Beju yama micuana, aidhe da ema, butsepi quisana, ema mimipiruana jenetia. 26 Dueji micuaneseda ai madhada yani yama micuana ematse puji. Beju aimue jiahue daja ya mahue. Quema Tata ja ema quisatana bahui yama jiahue micuana equisainia. Tusa quisa cuana da ene quita butsepi.
27 Beju mue shanapa atana huecuana Jesús da Tata Diusu jepuiti mimiana. 28 Da putsu, Jesús ja daja hue uja quisainiame atana huecuana:
—Micuaneda ema curusu su ejemitsua su, da hora su micuaneda eshanapa ema da Diusu sa Jabeituti Deja. Tu peje jenetia pueana. Tusa jabuetsuati cuana bahui yama micuana quisana. Aimue quema piba cuana bahui mahue. 29 Ema beituji quema Tata da ema neje yani pamapa hora su. Aimue ema mehua ema emesiatani mahue, tusa ai tsada cuana bahui yama yainia putsu.
30 Jesús beju daja mimiana su, dueji cristiano cuana jei putana tu peje su.
¿Aidhe cuana da Diusu sa ebacua cuana?
31 Da su Jesús ja atana huecuana uja:
—Ahua micuaneda quema jabuetsuati cuana jubida jei yaeni su, quema ene quita ebuqueji cuana epu. 32 Diusu sa ene quita mimi eshanapayu. Tueda mimi shanapa putsu, micuana d'eji su epueniyu.
33 Da su fariseo cuana ja Jesús quisatana uja:
—Tseitsi nime mida emimiani. ¿Ai jepuiti ni da ecuananju d'eji su pu cua? ¿Ai ecuanaju esclavo cuana bata? Quetsunu su biame ecuanaju esclavo pu bue mahue, ecuanaju da Abraham chenu sa ebacua cuana putsu.
34 Da su Jesús ja atana huecuana:
—Ene putsu, micuana yama yainia, cuaja esclavo emetse sa eme su yani nime, daja da micuaneda jucha sa eme su yani. 35 Esclavo da aimue familia quitaita mahue. Ebacua bahui da familia quitaita epuani. 36 Ahua Diusu sa Ebacua ja micuana d'eji su yameta su, da su micuaneda d'eji su epuenipeyu. Aimue jucha sa eme su yaniti mahue. 37 Micuaneda da Abraham chenu sa familia jenetia biame, ema manuameja yainia, quema quisa micuaneseda tsada mahue putsu. 38 Quema Tata ja ema quisatana cuana bahui yama micuana equisainia. Micuaneda mu beju micuana sa tata sa tsada bahui yainia.
39 Da su Jesús jeutsutana huecuana uja:
—Beju ecuanaju sa tata da Abraham chenu.
Jesús ja atana huecuana:
—Ahua ene quita micuaneda Abraham chenu sa ebacua cuana epuani su, tu ataidha nime micuaneda di a cua. 40 Micuaneda ema manuameja ana, “Diusu ja ema butsepi buetsuatana”, ema pueana putsu. Beju Abraham chenu ja mu aimue ye ai madhada cuana a bue mahue puidha, cuaja micuaneda yainia nime. 41 Micuaneda da yainia, cuaja micuana sa tata chenu cuana ja ataidha nime.
Da su Jesús jeutsutana huecuana:
—Aimue ecuanaju cha teje ajiji ebacua cuana mahue. Diusu quitaita da ecuanaju sa tata.
42 Da su Jesús ja atana huecuana uja:
—Ahua Diusu da micuaneseda tata pu cua su, micuaneda detse ema ibuneda ba cua, ema tu peje jenetia pueana putsu. Aimue ema quema ebani su pue. Tata Diusu ja quitaita ema beitutana. Tusa ebani su ema pueana. 43 Micuaneseda quema jabuetsuati tsada mahue putsu, aimue quema quisa cuana eshanapainia mahue. 44 Micuana sa tata da Ishahua. Micuaneda tusa tsada cuana bahui yainia, micuaneda tuseda puji putsu. Ishahua da equene jenetia manuame bahue puidha. Tueda butsepi mimi bue mahue. Bid'umimi bahui emimiani. Daja hue tueda mu epuani. Tueda equene jenetia bid'umimi puidha. 45 Beju yama micuana butsepi emimiani biame, aimue micuaneda ema peje su jei epuani mahue. 46 Aimue aiya biame ema jucha jepuiti tuaquisata cua mahue. ¿Jucuaja su ni micuaneda ema jei aja mahue, ema butsepi emimiani biame? 47 Quebata Diusu sa dharejiji epuani su, tuahueda Diusu sa quisa cuana id'abaja yatani. Micuaneda mu Diusu sa mimi id'abaja mahue yainia, aimue tuseda puji mahue putsu.
Abraham chenu bataji puji mahue su, beju Jesús anidha
48 Da su beju fariseo cuana ja Jesús uja atana:
—Enei hue, mida da mue ai puji saida samaritano nime. Mida da einid'u madhadaji.
49 Jesús ja jeutsutana huecuana uja:
—Aimue ema einid'u madhadaji mahue. Yama quema Tata Diusu bahui eiyubainia. Aimue micuaneda ema eiyubainia mahue. 50 Tsada mahue quema cristiano cuana ja ema aida pabata puji. Quema Tata sa tsada bahui ema aida papu. Pamapa ema aida baja mahue yatani cuana tuahueda ematsetayu. 51 Ene putsu, yama micuana equisainia, quebata ja quema mimi cuana jei yata su, aimue tueda emanueni mahue.
52 Da su neicha Jesús jeutsutana huecuana:
—Ene putsu, mida einid'u madhadaji. ¿Cuaja su mi daja emimiani? Abraham chenu manuidha. Diusu sa profeta cuana di manutaidha. 53 ¿Ai mida tuna ebia su aida bata? ¿Aidhe pepe jia mida epuani?
54 Da su Jesús ja jeutsutana huecuana:
—Ahua ema quema puji quitaita equisanetiacuinatiani su, aimue chujeji mahue. Aimue ema saida equisanetiacuinatiani mahue quema puji. Quema Tata Diusu mu da quema puji saida equisanetiacuinatiani. Tueda quema Tata micuaneda, “Ecuanaju sa Diusu”, epuani biame, beju aimue daja mahue. 55 Mue micuaneda shanapa tueda. Yama bahui tueda eshanapainia. Ahua ema, “Aimue yama shanapa tueda”, pu cua su, ema micuaneda nime bid'umimi puji pu cua. Yama mu yainia tu ema yametani ai cuana, yama tueda eshanapainia putsu. 56 Micuana sa tata Abraham chenu da beidaji puidha, ema yahua su epusiu bahue pu putsu.
57 Da su Jesús atana huecuana uja:
—Beju aimue mique pishica tunca mara yani mahue biame, mida, Abraham chenu bana, epuani.
58 Beju Jesús ja uja jeutsutana huecuana:
—Ene putsu, yama micuana butsepi equisainia, Abraham chenu bataji puji mahue su, beju ema anidha.
59 Da su tuneda daja id'aba putsu, tumu cuana inatana huecuana Jesús emaracadhaa puji. Da su beju Jesús templo jenetia cuinanana, judío cuana sa ehuidusuji cuana ja tumu echudutasa cama. Cristiano cuana duje jaitianana bataji mahue.